FÆLLES AKTION af 19. marts 1998 vedtaget af Rådet på grundlag af artikel K.3 i traktaten om Den Europæiske Union, om et program for udveksling, uddannelse og samarbejde for personale med ansvar for bekæmpelsen af organiseret kriminalitet (Falcone-programmet) (98/245/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b), og artikel K.8, stk. 2,

under henvisning til Storhertugdømmet Luxembourgs og Kommissionens samordnede initiativ, og

ud fra følgende betragtninger:

(1) Medlemsstaterne betragter bekæmpelsen af alle former for organiseret kriminalitet som et spørgsmål af fælles interesse;

(2) Det Europæiske Råd godkendte på sit møde i Amsterdam i juni 1997 i sine konklusioner det handlingsprogram om organiseret kriminalitet (1), som var udarbejdet af ekspertgruppen på højt niveau, og som også afspejles i Rådets resolution af 18. december 1997 om prioriteringerne inden for samarbejdet om retlige og indre anliggender for perioden 1. januar 1998 til datoen for Amsterdam-traktatens ikrafttræden (2);

(3) det er nødvendigt for medlemsstaterne med en koordineret og tværfaglig indsats hvad angår forebyggelse og bekæmpelse på såvel det lovgivningsmæssige som det operative område;

(4) det er nødvendigt at centrere dette program omkring foranstaltninger, der kan bidrage til gennemførelsen og opfølgningen af handlingsprogrammet til bekæmpelse af organiseret kriminalitet;

(5) opstillingen af en ramme om de foranstaltninger, der har til formål at lette gennemførelsen af denne handlingsplan, herunder bl.a. foranstaltninger, der tager sigte på at arrangere tværfaglige møder og udvekslinger, udføre forskning og undersøgelser samt andre former for kompetenceforbedring og forbedring af operationelle metoder med en europæisk dimension, for personer med ansvar for bekæmpelsen af organiseret kriminalitet, vil fremme og lette denne bekæmpelse og fjerne eventuelle hindringer for et øget samarbejde mellem medlemsstaterne på bl.a. det told- og politimæssige samt retlige område;

(6) denne målsætning kan opfyldes mere effektivt på EU-niveau end i hver enkelt medlemsstat på grund af den synergieffekt, der følger af udvekslingen af de specifikke erfaringer, der vil være indhøstet i medlemsstaterne, og de forventede besparelser samt den kumulative effekt af de foreslåede foranstaltninger;

(7) denne fælles aktion berører ikke Det Europæiske Fællesskabs kompetenceområder og griber derfor ikke forstyrrende ind i nuværende eller fremtidige fællesskabsforanstaltninger inden for de områder, der berøres af denne handlingsplan;

(8) de strafferetlige aspekter af relevans for disse områder kan dog komme i betragtning inden for rammerne af dette program, når de supplerer fællesskabsforanstaltninger, og det er derfor nødvendigt ved gennemførelsen af handlingsprogrammet at anlægge en bred indfaldsvinkel til fænomenet organiseret kriminalitet, herunder økonomisk kriminalitet, bedrageri, bestikkelse og hvidvaskning af penge;

(9) der må ikke forekomme overlapninger mellem denne fælles aktion og andre programmer under afsnit VI, og der bør derfor foretages tilpasninger i den årlige prioritering inden for disse programmer, således at de ikke i fremtiden kommer til at omfatte områder, der hører ind under handlingsprogrammet til bekæmpelse af organiseret kriminalitet;

(10) denne fælles aktion har ingen indflydelse på de eksisterende procedureregler for told-, politi- og retssamarbejdet;

(11) Rådet har som instrument til bekæmpelse af organiseret kriminalitet bl.a. vedtaget den fælles aktion af 22. april 1996 om udveksling af retsembedsmænd som forbindelsespersoner med henblik på at forbedre det retlige samarbejde mellem Den Europæiske Unions medlemsstater (3);

(12) der anføres i denne fælles aktion et finansielt referencegrundlag som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 for hele programmets varighed, uden at dette berører budgetmyndighedens beføjelser i henhold til traktaten;

(13) formandskabet har hørt Europa-Parlamentet i overensstemmelse med artikel K.6 i traktaten om Den Europæiske Union -

VEDTAGET FØLGENDE FÆLLES AKTION:

Artikel 1

1. Der gennemføres for perioden 1998 2002 et program til fremme af koordinerede initiativer, benævnt »Falcone«, som tager sigte på personer med ansvar for bekæmpelsen af organiseret kriminalitet med henblik på at lette gennemførelsen og opfølgningen af handlingsprogrammet til bekæmpelse af organiseret kriminalitet.

2. I denne fælles aktion forstås ved »personer med ansvar for bekæmpelsen af organiseret kriminalitet« følgende personkategorier, under forudsætning af at de pågældende efter national lovgivning har kompetence på området: dommere, offentlige anklagere, politi, toldvæsen, offentligt ansatte, skattemyndigheder, myndigheder, der fører tilsyn med kredit- og finansieringsinstitutter og med offentlige aftaler, og personer, som deltager i bekæmpelsen af bedrageri og bestikkelse, samt repræsentanter for faggrupper, der kan tænkes at blive berørt af gennemførelsen af henstillingerne i ovennævnte handlingsplan, og den akademiske og videnskabelige verden.

3. Programmet omfatter følgende typer foranstaltninger:

- uddannelse

- fælles projekter med henblik på kompetenceforbedring og forbedring af operationelle metoder i samarbejdet om bekæmpelse af organiseret kriminalitet

- praktikprogrammer og afholdelse af møder og seminarer

- forskning, specialundersøgelser, herunder forhåndsvurderinger af den operative gennemførlighed og evaluering

- udbredelse og udveksling af information

- andre foranstaltninger, der kan bidrage til gennemførelse af handlingsprogrammet for bekæmpelse af organiseret kriminalitet.

4. Finansiering af foranstaltninger under dette program udelukker samtidig finansiering over andre programmer, der henhører under afsnit VI i traktaten, og over andre EU-finansieringsprogrammer, undtagen EU-programmer, der specielt tager sigte på at støtte ansøgerlandene i deres forberedelser til tiltrædelse af Den Europæiske Union.

Artikel 2

Det finansielle referencegrundlag for programmets gennemførelse i den i artikel 1, stk. 1, nævnte periode udgør 10 mio. ECU.

De årlige bevillinger godkendes af budgetmyndigheden inden for rammerne af de finansielle overslag.

Artikel 3

Med forbehold af artikel 1, stk. 4, kan programmer med følgende mål komme i betragtning som uddannelse:

- opnåelse af gensidigt kendskab til særlige aspekter af lovgivning og regelsæt samt til procedurer og metoder, der anvendes i forbindelse med forskellige sider af bekæmpelsen af organiseret kriminalitet, som omhandlet i handlingsprogrammet, og det gælder både forebyggelse, retsforfølgning og straf

- udarbejdelse af pædagogiske moduler for uddannelsesforanstaltninger, udveksling, praktikophold, konferencer og seminarer, der afholdes som led i dette program.

Artikel 4

Følgende kan komme i betragtning som samarbejde mellem medlemsstaterne: fælles projekter af begrænset varighed, herunder forskellige aspekter af deres forberedelse, og midlertidig udsendelse af eksperter, der tilrettelægges af personer med ansvar for bekæmpelse af organiseret kriminalitet. Disse projekter sigter mod kompetenceforbedring og forbedring af operationelle metoder i bekæmpelsen af de forskellige former for organiseret kriminalitet. Europols Narkotikaenhed og Europol opfordres til efter Europol-konventionens ikrafttræden at deltage i projekter, der henhører under deres kompetence.

Artikel 5

Projekter med følgende formål kan komme i betragtning som praktikophold, udveksling og afholdelse af møder og seminarer:

- tilrettelæggelse af besøg og praktikophold af begrænset varighed hos offentlige organer med særligt ansvar for bekæmpelsen af organiseret kriminalitet

- tilrettelæggelse og afholdelse af seminarer om særlige aspekter vedrørende organiseret kriminalitet.

Artikel 6

Som feasibilityundersøgelser og forskning prioriteres de projekter, der specielt anbefales i handlingsplanen; derudover kan projekter med følgende formål komme i betragtning:

- fastlæggelse af fælles standarder og metoder for lettere at kunne definere fænomenet og indsamle data, idet der tages hensyn til medlemsstaternes relevante databeskyttelseslovgivninger

- udførelse af videnskabelig, teknisk eller sammenlignede forskning vedrørende særlige aspekter af bekæmpelsen af organiseret kriminalitet eller koordinering af forskningen på dette område

- sammenligning og vurdering af de instrumenter, der direkte eller indirekte bruges i bekæmpelsen af organiseret kriminalitet (forebyggelse, retsforfølgning og straf), herunder eventuelt de instrumenter og procedurer, som ansøgerlandene bruger, for at finde frem til, om det er muligt at fastlægge fælles politikker til bekæmpelse af organiseret kriminalitet eller træffe foranstaltninger til indbyrdes tilnærmelse eller harmonisering, som kan være et langsigtet mål for Den Europæiske Union

- sammenligning og vurdering af de metoder til bekæmpelse af den organiserede kriminalitet, som de operative tjenester anvender (politi, toldvæsen, retsembedsmænd), for at finde frem til måder, hvorpå disse metoder kan forbedres og eventuelt indbyrdes koordineres.

Artikel 7

Projekter med følgende formål som omhandlet i handlingsplanen til bekæmpelse af organiseret kriminalitet kan komme i betragtning som formidling og udveksling af oplysninger:

- støtte til oprettelse af kontaktnet for at lette informationsudvekslingen og samarbejdet mellem de berørte tjenester (dataindsamlings- og analysesystem; politi- og retsmyndigheder; tværfaglige integrerede grupper)

- støtte til oprettelse af databaser eller dokumentationsdatanet, der indeholder lovgivning og gældende retspraksis vedrørende bekæmpelsen af organiseret kriminalitet, og som er til hjælp for personer med ansvar for bekæmpelse af organiseret kriminalitet

- udsendelse af oplysninger om de foranstaltninger, der er omhandlet i artikel 3, 5 og 6, samt i givet fald de foranstaltninger, der er omhandlet i artikel 4.

Artikel 8

1. For at der kan ydes fællesskabstilskud til et projekt, skal det være af interesse for Den Europæiske Union og omfatte mindst to medlemsstater.

2. De ansvarlige for projekterne kan være offentlige eller private organer, herunder forskningsinstitutter samt institutioner, der forestår grunduddannelsen, og institutioner, der forestår efter- og videreuddannelsen.

3. De projekter, der ydes tilskud til, vil blive udvalgt på grundlag af følgende kriterier:

- de behandlede emners overensstemmelse med det arbejde, der allerede er i gang eller indgår i det flerårige prioriterede samarbejde, som Rådet har vedtaget inden for retlige og indre anliggender, og navnlig handlingsplanen til bekæmpelse af organiseret kriminalitet

- deres bidrag til udarbejdelsen og gennemførelsen af instrumenter, der er eller skal vedtages under traktatens afsnit VI

- komplementariteten mellem de forskellige projekter

- antallet og arten af de tjenester eller personkategorier, de henvender sig til

- kvaliteten af den ansvarlige institution

- deltagernes forberedelse

- muligheden for at bygge videre på de opnåede resultater, således at samarbejdet mellem medlemsstaterne kan udvikles.

4. Projekterne er åbne for ansvarlige i de lande, der har ansøgt om medlemskab, og i andre tredjelande, med henblik på at udbrede kendskabet i disse lande til Den Europæiske Unions resultater på dette område og dermed hjælpe dem til at forberede tiltrædelsen, hvis det tjener formålet med projekterne.

Artikel 9

Finansieringsbeslutningerne og de kontrakter, der indgås på grundlag heraf, skal indeholde bestemmelser om opfølgning og finanskontrol ved Kommissionen og om revision ved Revisionsretten.

Artikel 10

1. Der kan ydes tilskud til alle former for omkostninger, der er direkte forbundet med gennemførelsen af projekter, og som er afholdt i løbet af en bestemt, ved kontrakt fastsat periode.

2. De tilskud, der ydes over fællesskabsbudgettet, må ikke overstige 80 % af de samlede udgifter til projektet.

3. Udgifter til oversættelse og tolkning, edb, varigt materiel og forbrugsartikler kan kunne komme i betragtning, hvis de er nødvendige for gennemførelsen af projektet, og de kan højst finansieres med 50 % af tilskuddet eller 80 %, hvis arten af projektet gør dette nødvendigt.

4. Udgifter til lokaler, offentlige faciliteter og honorarer mv. til statsansatte embedsmænd og embedsmænd ved offentlige organer kan kun komme i betragtning, hvis de svarer til anvendelser eller opgaver, som ikke har forbindelse med nationale mål og funktioner, men udelukkende vedrører gennemførelsen af projektet.

Artikel 11

1. Kommissionen er ansvarlig for gennemførelsen af foranstaltningerne i denne fælles aktion og vedtager detaljerede regler for gennemførelsen heraf, herunder kriterierne for, hvilke udgifter der kan ydes tilskud til.

2. Kommissionen udarbejder hvert år med bistand fra eksperter i bekæmpelse af organiseret kriminalitet, som udpeges af medlemmerne af det udvalg, der er nævnt i artikel 12, et udkast til årsprogram for gennemførelsen af denne fælles aktion med hensyn til prioritering af emner og fordeling af de disponible bevillinger mellem aktivitetsområderne. Der tages i denne forbindelse hensyn til resultaterne af vurderingen af de foranstaltninger, der er truffet i henhold til stk. 3.

3. Kommissionen foretager hvert år en evaluering af de foranstaltninger, der er gennemført under det foregående års program.

Artikel 12

1. Kommissionen bistås af et udvalg, der består af en repræsentant for hver medlemsstat, og som har en repræsentant for Kommissionen som formand.

2. Kommissionen forelægger udvalget et udkast til årsprogram, jf. artikel 11, stk. 2, samt forslag til gennemførelsesbestemmelser og til evaluering af foranstaltningerne. Udvalget udtaler sig med enstemmighed inden for en frist på to måneder. Formanden kan fastsætte en kortere frist, hvis sagen haster. Formanden deltager ikke i afstemningen.

Hvis der ikke foreligger en positiv udtalelse inden for den angivne frist, trækker Kommissionen enten sit forslag tilbage eller forelægger et forslag for Rådet, som træffer afgørelse med enstemmighed i løbet af to måneder.

3. Så snart årsprogrammet er vedtaget, sender Kommissionen det til Europa-Parlamentet, idet den holder udvalget løbende orienteret om Europa-Parlamentets synspunkter.

Artikel 13

1. Projekter, for hvilke der anmodes om finansiering, forelægges for Kommissionen til gennemgang inden for en frist, der fastsættes i det årsprogram, der er omhandlet i artikel 11, stk. 2.

2. Kommissionen gennemgår de projekter, den får forelagt, med bistand fra de i artikel 11, stk. 2, nævnte eksperter.

3. For sa vidt angår finansiering af beløb på op til 50 000 ECU, forelægger Kommissionens repræsentant et udkast for det i artikel 12, stk. 1, nævnte udvalg. Udvalget afgiver udtalelse om udkastet med det flertal, der er fastsat i traktatens artikel K.4, stk. 3, andet afsnit, inden for en frist, som formanden kan fastsætte under hensyn til, hvor meget spørgsmålet haster. Formanden deltager ikke i afstemningen.

Udtalelsen optages i mødeprotokollen; derudover kan hver medlemsstat anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

4. For så vidt angår finansiering af beløb på over 50 000 ECU, forelægger Kommissionens repræsentant det i artikel 12, stk. 1, nævnte udvalg en liste over de projekter, den har fået forelagt til optagelse på årsprogrammet. Kommissionen angiver, hvilke projekter den har udvalgt, og begrunder sit valg. Udvalget afgiver inden for en frist på to måneder udtalelse om de forskellige projekter med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen.

Hvis udvalget inden for fristen ikke har afgivet positiv udtalelse, trækker Kommissionen enten det/de pågældende projekt(er) tilbage, eller forelægger det/dem, eventuelt efter at have hørt udvalget, for Rådet, som udtaler sig i løbet af to måneder med det flertal, der er fastsat i traktatens artikel K.4, stk. 3, andet afsnit.

Artikel 14

1. De i programmet omhandlede foranstaltninger, der finansieres over De Europæiske Fællesskabers almindelige budget, forvaltes af Kommissionen i overensstemmelse med finansforordningen af 21. december 1977 vedrørende De Europæiske Fællesskabers almindelige budget (4).

2. Ved forelæggelsen af de i artikel 13 omhandlede finansieringsforslag og de i artikel 11 omhandlede evalueringer tager Kommissionen hensyn til principperne om forsvarlig økonomisk forvaltning, herunder navnlig tilbageholdenhed og omkostningseffektivitet, jf. finansforordningens artikel 2.

Artikel 15

1. Kommissionen lader programmet evaluere af neutrale eksperter, der ikke er involveret i programmet, og som udpeges i forståelse med det forvaltningsudvalg, der er nævnt i artikel 12.

2. Kommissionen udarbejder hvert år en beretning til Europa-Parlamentet og Rådet med oplysninger om de påbegyndte foranstaltninger og den udførte evaluering. Den første beretning fremsendes senest ved udgangen af det år, hvor samtlige foranstaltninger under det første regnskabsår er afsluttet.

Artikel 16

Den fælles aktion træder i kraft på datoen for vedtagelsen.

Den løber indtil den 31. december 2002, men kan forlænges ved udløbet af denne periode.

Artikel 17

Denne fælles holdning offentliggøres i Tidende.

Udfærdiget i Bruxelles, den 19. marts 1998.

På Rådets vegne

J. STRAW

Formand

(1) EFT C 251 af 15.8.1997, s. 1.

(2) EFT C 11 af 15.1.1998, s. 1.

(3) EFT L 105 af 27.4.1996, s. 1.

(4) EFT L 356 af 31.12.1977, s. 1. Forordningen er senest ændret ved forordning (EF) nr. 2444/97 (EFT L 340 af 11.12.1997, s. 1).